# Bjerringbro

### Fra Wikipedia, den frie encyklopædi

Du har nye beskeder (forskel fra næstsidste redigering).
Bjerringbro
Bjerringbros beliggenhed

Bjerringbro
Status: | Stationsby
Opstået: | 1863
Region: | Midtjylland
Kommune: | Viborg
Herred: | Middelsom
Postnummer: | 8850
Koordinater: | 56°22'23.86"N 09°40'20.62"E
Indbyggertal: | 7.239 1. jan 2006
Største arbejdsplads: | Grundfos
Kilde: | Danmarks Statistik - statistikbanken.dk

Bjerringbro er en midtjysk stationsby med 7.239 indbyggere beliggende ved Gudenåen. Bjerringbro ligger i Viborg Kommune som hører under Region Midtjylland. Før kommunalreformen var byen hovedsæde i den daværende Bjerringbro Kommune. Der er 18 kilometer til regionshovedbyen Viborg, 26 kilometer til Silkeborg og 27 kilometer til Randers.

## [redigér] Byen

Byen ligger i Gudenådalen, hvor sekundærrute 575 set fra syd først passerer Gudenåen derefter jernbanen mellem Viborg og Langå og endelig krydser den sekundærrute 525. Beliggenheden er ikke helt tilfældig. Lidt længere mod vest løber Møllebækken fra nord ud i Gudenåen. Her lå en vandmølle og i 1840'erne ville mølleren udvide sit opland til også at omfatte området syd for åen. For egen regning lod han opføre en bro over åen. Så var der opstået et trafikknudepunkt og dette gav anledning til byens spæde begyndelse. Ved anlæggelse af jernbanen mellem Viborg og Langå blev der ydermere anlagt en station her, der toges i brug i 1863. Herefter tog byens udvikling for alvor fart.

Byen ligger på begge sider af Gudenåen i den 2-3 km brede Gudenådal og er endda begyndt at kravle op af dalens sider både på nord- og sydsiden. Bydelen på sydsiden hedder Sønderbro. Den nordlige bydel har ikke noget samlet navn.

Ved Bjerringbro gågade
Grundfos

Erhvervsliv. Byen er præget af den store industrivirksomhed Grundfos, der er beliggende nord for rute 525 i den østlige ende af byen. Grundfos blev startet af Poul Due Jensen i 1944 og har udviklet sig til at være en af verden førende pumpefabrikker. 50% af verdens cirkulationspumper produceres af virksomheden. Ved udgangen af 2006 udgjorde antallet af ansatte på verdensplan 14.782, heraf over 4.000 i Bjerringbro. Omkring halvdelen af de ansatte i Bjerringbro bor i byen, resten indpendler. Af andre kendte virksomheder kan nævnes kontormøbelfabrikkerne Duba-B8 og Holmris, vinduesfabrikken Cetonia, BSM Maskinfabrik og Madsens Hotel. Herudover har byens et sædvanligt forretningliv med butikker, håndværkere, liberale erhverv og en række mindre virksomheder. Men der findes hele syv supermarkeder. Et resultat af de mange indpendelere, der ofte handler ind før de returnerer til bopælen.

Bygninger og institutioner. Byen har to folkeskoler, et gymnasium og en højskole. Bøgeskovskolen, der ligger på Sønderbro samkøres med Skjern skole, har i 2007 620 elever fordelt på klasserne 0-10. Egesskovskolen har i 2007 675 elever fordelt på klasserne 0-9 samt en række specialklasser. Bjerringbro gymnasium, der ligger nabo til Bøgeskovskolen på Sønderbro, tilbyder 8 studieretninger opdelt i de fire hovedtyper: Naturvidenskabelig, samfundsvidenskabelig, sproglig og kunstnerisk. Nørgaards højskole tilbyder en række længere eller kortere kurser med vægt på medier og film.

Bjerringbro kirke, der er tegnet af arkitekt H. Lønborg Jensen, er opført i årene 1918-19 og indviet 31. august 1919. Kirken er bygget i romansk landsbystil med rundbuede hvælvinger. Skibet er opført i mursten. Tårnet i marksten fra sognets marker. Begge dele er hvidkalkede og taget er rødt tegl. Kirken er udvidet i 1957 med præsteværelse og apsis og i 1961 med sideskib og dåbsventeværelse.

Bjerringbro Kirke
Gudenåhuset - kulturhus i Bjerringbro

En markant bygning i Bjerringbro er Gudenåhuset (kulturhus), der er sammenbygget med det tidligere rådhus. De to bygninger er begge tegnet af arkitektfirmaet Kjeldgaard og Pedersen, Viborg og er i samme stil. Rådhuset blev taget i brug i 1979 og Gudenåhuset i 2000. Bygningen ligger på en skrånende grund, hvilket er udnyttet til at gøre den mere monumental. Taget er udført i korroderet stål og fremstår således med et rustent udseende og murværket er udført i teglsten. Rådhuset er indvendigt indrettet med storrumskontorer. Kulturhuset rummer bibliotek, lokalarkiv, udstillingslokaler, møde- og koncertsal (Viften), mødelokaler til foreninger og et cafeteria. En del af det gamle rådhus indrettes i 2007 til biograf.

På Vestre Ringvej i byen finder man Gudenådalens Museum der foruden en ældre landbrugssamling også indeholder genstande fra old- og vikingetid fundet omkring Nørreåen og Gudenåen. Ved museet ligger ligeledes en park med kopier af gamle runesten.

Syd for Gudenåen på en grund ved siden Bjerringbro Gymnasium og Bøgeskovskolen vil der i de nærmeste år blive opført et 2500 m² stort Naturvidenskabernes Hus et projekt til 54 mill. kroner. NORD arkitekter skal sammen med ingeniørfirmaet Arup stå for udformningen af bygningen, som det er planen at tage i brug i 2009. Byggeriets 3 hovedsponsorer er Viborg kommune, Fonden Realdania og Poul Due Jensens Fond. Formålet med opførelsen af Naturvidenskabernes Hus er at skabe et regionalt innovationsmiljø, der kan inspirere, styrke og udvikle undervisningen i de naturvidenskabelige fag i grundskolen og de gymnasiale ungdomsuddannelser, så børn og unges interesse for naturvidenskab øges og fastholdes frem til valg af uddannelse

## [redigér] Oplandet

Tæt ved byen ligger Gudenaacentralen eller Tangeværket som er et elekticitetsværk der danner strøm ved hjælp af vandkraft fra den opdæmmede Tange Sø. Der findes tillige et el-museum på stedet. Bjerringbro-området har et lokalt nyhedsblad tilknyttet, nemlig Midtjyllands Avis.

## [redigér] Eksterne henvisninger

- Gudenaacentralen
- Elmuseet på Tangeværket
- Gudenådalens Museum
- Grundfos
- Bjerringbro Avis
- Bjerringbro Kirke
- Egeskovskolen
- Bøgeskovskolen
- Naturvidenskabernes Hus

Hentet fra "http://da.wikipedia.org../../../b/j/e/Bjerringbro.html"

Kategori: Byer i Region Midtjylland

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg